次韵滕子濟禮部考古圖
作者：趙鼎臣
朝代：宋

paragraphs: 蒼史失古法，赤刀有遺書。
經毀秦漢後，器追禹夏初。
古人不吾接，有感誰與袪。
尚憐盲左生，文字記魯壺。
哀哉泗水沒，不復知鬼魖。
英英華省郎，攟摭收遺餘。
異書人不識，善本手自摸。
壁中發科斗，海底出珊瑚。
篆籀既識職，鐘鼎各應圖。
要當知百世，何止舉一隅。
似逢東里生，張華與之俱。
談傾河海江，下卷鄭白渠。
我老塵埃中，牒訴慘不舒。
思陪種柳潛，願逐耦耕沮。
錦囊不應開，欲和聊復徐。
頗憐平生心，用意真僻儒。
識字恨不博，塊焉無與虞。
圖書許借否，髯滕意何如。
莫作驪龍仙，靳吝五色珠。
鴟夷或未辦，當奉酒一盂。